ועדת העבודה והרווחה, כנסת 25, פרוטוקול מספר 13, 2023-02-14 00:00

ישראל אייכלר: אנחנו פותחים את ישיבת ועדת העבודה והרווחה השנייה היום, כ"ג בשבט תשפ"ג

ישראל אייכלר:  הנושא עכשיו זה הצעת תקנות הביטוח הלאומי (תשלום מקדמות של גימלה)(הוראת שעה), התשפ"ג

ישראל אייכלר:  הנושא הוא שמשרד האוצר הציע שאנחנו נקדים את התשלום שאמור להגיע באוקטובר, 600 שקל תקציב חימום לקשישים ולזכאים, לקחת 200 שקל מה-600 ולהקדים לעכשיו בגלל הקור, בגלל החורף ובעיקר בגלל ייקור החשמל

ישראל אייכלר:  השתתפות זעירה של 200 שקל לכל אדם שזכאי לכך

ישראל אייכלר:       אנחנו, אני אומר את זה בגילוי לב, רצינו שיהיה לפחות 300 ושזה לא יהיה על חשבון המענק הבא באוקטובר הבא, ואני מודיע כבר שאנחנו ניאבק ונשתדל עם שר האוצר ועם כל הגורמים, שלא יגעו באוקטובר ב-600, אבל עכשיו את ה-200 אנחנו רצינו שזה יהיה 300 כי חשבנו ש-200 זה לעג לרש

ישראל אייכלר:  עשינו חשבון שבשבילנו 200 שקל זה כלום אבל יכול להיות שלאנשים שצריכים לקבל את זה, אז אם נותנים 200, קח 200, אחר כך תתווכח על 300

ישראל אייכלר:       אני מבקש מאנשי משרד האוצר, בואו נדבר על 300 שקל מתוך ה-600 ולא על 200

ישראל אייכלר:  דניאל בלנגה, אתה היית אצלנו בדיון?     

דניאל בלנגה: כן

ישראל אייכלר: אז אתה יודע על מה אני מדבר

דניאל בלנגה: בוודאי

ישראל אייכלר: אני ארצה שזה יהיה 300

ישראל אייכלר:  יש איתי פה את יונתן משריקי, חבר הכנסת, חבר הוועדה שרוצה גם להגיד כמה דברים בעניין

ישראל אייכלר:  בבקשה

יונתן מישרקי: תודה רבה אדוני היושב-ראש

יונתן מישרקי:  אנחנו תוך כדי דיון בוועדה לקרן העושר מדברים על הוזלת מחירי החשמל, מטבע הדברים, ממסגרת מאגרי הגז, שאזרחי מדינת ישראל אמורים ליהנות מהם

יונתן מישרקי:      דיברו על עיכובים

יונתן מישרקי:  חברת החשמל הציגה את העיכובים שקרו במהלך השנה האחרונה

יונתן מישרקי:  מחירי החשמל לא הושפעו כתוצאה ממאגרי הגז, ואני רק מבקש לדעת לפני שאנחנו מתכנסים להצבעה, האם הצפי הוא בשנה הבאה להוזלה משמעותית במחירי החשמל, כך שאנחנו אומרים, עכשיו אנחנו לוקחים 200 שקל מתקציב שנה הבאה כי אנחנו בונים על הוזלה מסוימת במחירי החשמל? מה תהיה התוכנית לשנה הבאה? עכשיו אנחנו לוקחים על חשבון מי? איך זה עובד?     

דניאל בלנגה: אני אסביר

דניאל בלנגה:  אני מאגף תקציבים באוצר

דניאל בלנגה:  בעצם בדיוק כמו שאמרת, הסיבה העיקרית לצעד הזה זה בדיוק מחירי החשמל שהם הגיעו לאיזשהו שיא בחודשים האחרונים, בחורף הזה, ואנחנו צופים שהם ירדו בגלל כל מיני פעולות שהממשלה עושה, בחודשים הקרובים עד בעצם אוקטובר של 2023

דניאל בלנגה:      מן הסתם יש הרבה מאוד אי ודאות לגבי מה יהיו תעריפי החשמל באוקטובר 2023 ולכן אנחנו משתדלים להיות מאוד זהירים בכמה סכום אנחנו רוצים להקדים עכשיו לקשישים האלה, כי בעצם כרגע אנחנו עושים רק הקדמה, זאת אומרת דמי המענק של ה-600 שקל שיהיה, אנחנו 200 משלמים אותו כבר היום

דניאל בלנגה:  הסיבה שאנחנו חושבים שזה צריך להיות 200 ולא 300 זה בדיוק בגלל אי הוודאות במחירי החשמל ולוודא שאנחנו לא מכניסים אותם לאיזשהו בור שהם לא - - -      

יונתן מישרקי: עדיין הסכום הזה הוא סכום מזערי

יונתן מישרקי:  כמו שאמר יושב-ראש הוועדה, זה לא מכסה לך את חשבון החשמל, זה עזרה פרומילית קטנה

יונתן מישרקי:  זה שנתי, זה אפילו לא - - -      

דניאל בלנגה: זה נכון

דניאל בלנגה:  אני אגיד שהקשישים היום קיבלו מענק עבור החורף הזה באוקטובר 2022

דניאל בלנגה:  הם קיבלו את מענק החימום במלואו

דניאל בלנגה:  עכשיו ה-200 שקל הקדמה אמורים לשקף את העלייה במחירי החשמל בתקופה הזאת לעומת התקופה העתידית

יונתן מישרקי: יש קשר בין הקרן שחברת החשמל עוזרת לנזקקים, לחלשים לבין הכסף הזה?     

דניאל בלנגה: לא, אין קשר

דניאל בלנגה:  הכסף הזה הוא בשיפוי מלא של משרד האוצר לביטוח לאומי

דניאל בלנגה:  שוב, כרגע זה הקדמה

ישראל אייכלר: אני רוצה לאפשר לד"ר עמיחי תמיר נציג נכים, להביע דעתו בעניין

ישראל אייכלר:  מה אתה אומר?     

עמיחי תמיר: קצבת האזרח ותיק כל כך נמוכה שהסכומים האלה הם באמת חמצן, אז אני לא רואה את הסיבה מדוע אגף התקציבים יתעקש על שיקולים, יעלה או לא יעלה

עמיחי תמיר:  תודה

ישראל אייכלר: יש לך תשובה בעניין הזה? יש סיכוי לקבל 300 שקל לפחות?     

דניאל בלנגה: אני מתנצל אבל שוב, מבחינה מקצועית אנחנו חושבים ש-200 זה המקסימום שאפשר להקדים לאור אי הוודאות של מחירי החשמל בתקופה הקרובה

ישראל אייכלר: מה אומרת היועצת המשפטית שלנו לגבי החוקיות של הדבר?     

עדה מימון: אני אגיד שהסכום שקבוע בתקנות שהובאו לאישור הוועדה הוא לא נקוב, כלומר רק מדובר על תשלום מקדמה כלשהי ולכן מרגע שהוועדה מאשרת את זה, אז הסמכות היא תהיה של הביטוח הלאומי להחליט על כל סכום שהוא בין אפס לבין 600 בעצם לתשלום המקדמה, כלומר זה כרגע לא נמצא לאישור הוועדה הסכום שיועבר כמקדמה

עדה מימון:  אנחנו רק קובעים את הסמכות לשלם מקדמה, ולכן מרגע שנאשר את זה, הסמכות תהיה שלהם לקבוע כל סכום שהוא לוועדה

עדה מימון:  לוועדה לא יהיה בעצם אפשרות להשפיע על הסכום הזה

ישראל אייכלר: מה שאת אומרת, היועצת המשפטית שלנו ענת מימון, כשאנחנו נאשר את זה עכשיו, חבר הכנסת משריקי, את המענק הזה, הם יכולים לתת 300 ולא 200

ישראל אייכלר:  אנחנו לא מגבילים אותם בסכום

עדה מימון: נכון

ישראל אייכלר: כמובן שאנחנו לא רוצים פחות מ-200, אבל אנחנו לא קובעים את הסכום

ישראל אייכלר:  השאלה לביטוח הלאומי אם יש סיכוי שאתם תדרשו, תבקשו או תאפשרו יותר, ל-300 מינימום? כי אני לא רוצה שיהיה לעג לרש

שלומי מור: צוהריים טובים, אני מהמוסד לביטוח לאומי

שלומי מור:  כיוון שמדובר בבקשה שהגיעה מלכתחילה מאוצר המדינה ובהסכמה - - -      

ישראל אייכלר: ציינתי את זה בתחילת דבריי

שלומי מור: נכון מאוד

שלומי מור:  הסכום מלכתחילה הוא סכום שהתבקשנו להעביר על ידי האוצר

שלומי מור:  אני מזכיר שכל גימלת הבטחת הכנסה היא במימון אוצרי מלא ולכן ככל שנגיע להסכמה עם משרד האוצר על זה שזה יהיה יותר מ-200, אז בהחלט נעשה את זה, אבל אני לא יכול כעת ועכשיו לומר לאדוני שאנחנו נעשה את זה ביותר מ-200

ישראל אייכלר: תעביר את הבקשה של יושב-ראש הוועדה על דעת ועדת העבודה והרווחה כולה, שאנחנו מבקשים שהסכום לא יהיה פחות מ-300

ישראל אייכלר:  אנחנו מאשרים את המענק אבל רוצים שזה יהיה לפחות 300 ואז נוכל לברך על הפעולה הזאת

ישראל אייכלר:  אני מציין שוב שאני אשתדל אצל שר האוצר שבאוקטובר הבא לא יפחת הסכום מה-600 שמגיע להם

ישראל אייכלר:  כן, בבקשה

עומר רחמים: שלום אדוני היושב-ראש, אני יועץ שר האוצר

עומר רחמים:  שר האוצר מילא את ידיי להגיד לפרוטוקול ולוועדה את הדברים הבאים, לאדוני היושב-ראש, לחבר הכנסת משריקי

עומר רחמים:       במסגרת דיוני התקציב שאנחנו ממש לקראתם, אנחנו מתכוונים לפעול בשביל להגיע למצב שבו הסכום שאנחנו בעצם נותנים אותו עכשיו כמקדמה, יהפוך להיות סוג של מענק ובעצם לשמור על הסכום של ה-600 שקל כסכום שלם בלי שהוא ייפגע באוקטובר של שנת 2023 למניינם

ישראל אייכלר: זאת אומרת שתפילה עושה מחיצה קודם כל

עומר רחמים: ודאי

ישראל אייכלר: מה עם ההמשך, עם החצי השני לגבי הסכום?     

עומר רחמים: כמו שאמרה היועצת המשפטית, כרגע אנחנו לא קובעים את הסכום

עומר רחמים:  אנחנו כרגע מגדירים את הסמכות

עומר רחמים:  בסופו של דבר אנשי המקצוע באוצר אמרו פה את עמדתם ואנחנו מכבדים את עמדתם

עומר רחמים:  השר ודאי מכבד את עמדתם המקצועית

עומר רחמים:  אני חושב שהמשמעות שהסכום הזה בעצם בדיעבד למעשה יהיה מענק ולא יהיה הקדמה, זה בשורה גדולה בפני עצמה

ישראל אייכלר: מי מקריא את התקנות?      

שלומי מור: התקנות אדוני הן תקנות שעוסקות בהקדמה של גמלאות הביטוח הלאומי

שלומי מור:  חוק הביטוח הלאומי הסמיך את השר לקבוע כללים שבגינם אפשר להקדים תשלומים, הגם שהבן אדם לא זכאי עדיין לאותו סכום

שלומי מור:  התקנות האלה חלות גם על גימלת הבטחת הכנסה ולכן הן אלה שמאפשרות לנו עכשיו להקדים את תשלום המענק

שלומי מור:       התקנות הללו בתיקון שמובא בפניכם יאפשרו לנו לא רק להקדים את המענק של זכאי הבטחת הכנסה, שזה היה קל, אלא הייתה לנו אוכלוסייה נוספת מאוד גדולה שזכאית למענקים, שאלה ניצולי שואה, קשישים שזכאים לגימלת הבטחת הכנסה, זאת אומרת קבוצה של בערך 300,000 בני אדם שכרגע באמצעות התיקון הזה יוכלו ליהנות מהקדמת המענק הזה

שלומי מור:       כיוון שהמענק עצמו מבוסס על זכאות חודש אוקטובר, ניסחנו אותו כך שהוא מבוסס על זכאות לכאורית של חודש פברואר, זאת אומרת מי שזכאי לאותה השלמת הכנסה או לזכאות על פי דין בפברואר, הוא זה שיהיה זכאי גם למענק הזה

יונתן מישרקי: למה אתם קוראים לה מקדמה ולא מענק? אם כמו שאמר עומר, באמת שר האוצר מתכוון להפוך את זה למענק, אז במקום מקדמה עם כל הסעיפים תהפכו את זה - - -      

ישראל אייכלר: הסטטוס החוקי של הדבר הזה עכשיו זה הקדמה כדי שנוכל לאשר את זה וכדי שיוכלו לשלם את זה

יונתן מישרקי: טוב

שלומי מור: אנחנו מדברים על קבוצה של 300,000 בני אדם כולל ניצולי שואה, כולל קשישים נכים שיהיו זכאים להקדמה הזו

שלומי מור:  ההקדמה הזאת בניגוד למקדמות אחרות לא תצריך בקשה, היא תיעשה באופן אוטומטי

שלומי מור:  בדעת הביטוח הלאומי לשלם אותה כבר עד סוף חודש פברואר או לכל היותר בימים האחרונים של חודש מרץ על מנת שיהיה בפנינו הקובץ המלא של מי שהיה זכאי בחודש פברואר

ישראל אייכלר: אני מאוד מבקש שזה יהיה בפברואר כי אנחנו רק ב-14, אז תתארגנו שזה יהיה בפברואר

שלומי מור: אנחנו מתכוונים לעשות את זה, אלא מאי, שמדובר פה בתקנה על מי שזכאי בפברואר

שלומי מור:  מי שנכנס ב-28 בפברואר, לא בהכרח כשאני אשלם, אני אדע, אז אני צריך עוד כמה ימים כדי לדעת שהקובץ הוא מלא ואז לשלם

שלומי מור:  אם אני אוכל לעשות את זה לשיעורין, זאת אומרת כבר עוד שבוע לשלם על מי שאני יודע ואז להשלים, ודאי שנעשה את זה

ישראל אייכלר: אני חושב שזה עדיף כי ימים קרים אלה, זה יהיה מחמם את הלב לקשישים ולנכים

שלומי מור: בהחלט זו כוונתנו מבחינה יישומית

ישראל אייכלר: היועצת המשפטית רוצה לשאול משהו

עדה מימון: רציתי רק לשאול, אתה דיברת על זכאות לכאורה בחודש פברואר, כלומר אתם בודקים כרגע מי הגיע לגיל פרישה, זכאי להבטחת הכנסה וזכאי למענק

עדה מימון:  יכול להיות שיהיה איזשהו פער, שאותו אדם שיקבל היום את המקדמה, כשיגיע חודש אוקטובר הוא כבר לא יעמוד בתנאים ולא יהיה זכאי ואז לכאורה שילמתם לו סכום

עדה מימון:  מאיפה יקוזז הסכום הזה? כי הוא כבר לא יקבל את המענק

שלומי מור: התיקון מדבר על זה שהמענק יקוזז אך ורק מהמענק שישולם באוקטובר

שלומי מור:  מהן אתה שומע לאו

שלומי מור:  מקום שבן אדם לא יהיה זכאי בחודש אוקטובר, הביטוח הלאומי לא יקזז את זה משום מקום אחר

שלומי מור:  זו הוראת הדין שהובאה

ישראל אייכלר: אם כן, היועצת המשפטית ענת מימון, תקריאי את התקנות

עדה מימון: טיוטת תקנות הביטוח הלאומי (תשלום מקדמות של גימלה)(הוראת שעה), התשפ"ג – 2023     

יונתן מישרקי: אדוני היושב-ראש, אומר לי עומר, מדובר פה בסכום של 60 מיליון שקל

יונתן מישרקי:  ה-200 שקל האלה זה בסופו של יום 60 מיליון שקל

יונתן מישרקי:  מגיע שאפו לשר האוצר על הבקשה הזו, וכמובן לך על הדיון החשוב הזה

ישראל אייכלר: בהחלט אני מודה לכל האנשים שעסקו בזה, גם הביטוח הלאומי וגם משרד האוצר

יונתן מישרקי: שר העבודה, יואב בן צור, הוא חתום על התקנות

ישראל אייכלר: נכון, נכון, השר החדש, שר העבודה יואב בן צור שממונה על הביטוח הלאומי

ישראל אייכלר:       אני מגיש את זה להצבעה

ישראל אייכלר:  מי בעד אישור תקנות הביטוח הלאומי כפי שהקריאה את זה היועצת המשפטית ענת מימון? מי נגד? מי נמנע?     

ישראל אייכלר: אושר     

ישראל אייכלר: פה אחד התקבלו התקנות

ישראל אייכלר:  אין מתנגדים ואין נמנעים

ישראל אייכלר:       אני רוצה להודות לכולכם

ישראל אייכלר:  תודה רבה, הישיבה הזאת נעולה